Kuršių nerijos nacionalinis parkas (Rusija)
Nacionalinis parkas „Kuršių nerija“ (rus. Национальный парк „Куршская коса“) įsikūręs Kaliningrado srityje (Rusija), Zelenogradsko rajone, Kuršių nerijos pietvakarinėje dalyje. Šiaurės rytų dalyje ribojasi su Lietuvos Kuršių nerijos nacionaliniu parku (parkus skiria valstybės siena). Parko administracija yra Rybačyje. Nacionalinis parkas įsteigtas 1987 m. 6 621 ha plotą užimančioje teritorijoje, siekiant išsaugoti vietos unikalią gamtą. Rusijos Kuršių nerijos nacionalinis parkas ne tik mažiausias, bet ir labiausiai lankomas Rusijos nacionalinis parkas. 2000 m. Kuršių nerija įtraukta į UNESCO pasaulinio kultūros paveldo sąrašą.